http://www.loc.gov/mods/v3 http://www.loc.gov/standards/mods/v3/mods-3-2.xsd
Nový návrh právnej úpravy centrálnych depozitárov cenných papierov
Dňa 07. marca 2012 Európska komisia v rámci svojho stáleho úsilia vytvoriť pevnejší finančný systém predstavila návrh nariadenia Európskeho parlamentu a Rady o zlepšení zúčtovania cenných papierov v Európskej únii a o centrálnych depozitároch cenných papierov (CSD), ktorým sa mení a dopĺňa smernica 98/26/ES. Táto iniciatíva vychádza z dlhodobejšieho identifikovania problémových oblastí centrálnych depozitárov cenných papierov v rámci EÚ. Ukázalo sa, že CSD sú na národnej úrovni všeobecne bezpečné a efektívne, ale cezhranične sa spájajú a komunikujú menej bezpečne a teda investor čelí vyšším rizikám a nákladom pri cezhraničných investíciách. Tieto skutočnosti sú dôsledkom viacerých faktorov vrátane dĺžky cyklu zúčtovania (čas medzi obchodom a zúčtovaním nie je v EÚ harmonizovaný), malého, ale podstatného podielu cenných papierov, ktoré existujú v listinnej podobe (tieto cenné papiere sa zúčtovávajú v oveľa dlhšom cykle zúčtovania, čo zvyšuje riziko pre investorov), zlyhania zúčtovania (transakcia sa nezúčtuje v plánovaný deň zúčtovania a nevzťahujú sa odrádzajúce sankcie na všetkých trhoch), dodatočných úverových rizík a rizika likvidity z poskytovania bankových služieb doplnkových k zúčtovaniu a dohody o spojení medzi CSD (považujú sa síce za prvý krok ku konsolidácii európskych trhov zúčtovania, ale vyvolávajú obavy týkajúce sa bezpečnosti bez existencie konkrétnych prudenciálnych pravidiel pre takéto spojenia).